คุมโอ๊ต พราด้า คดีลักเงินสจล. ไปฝากขังศาล ค้านประกันตัว (ชมคลิป)
คุมตัว โอ๊ต พราด้า ผู้ต้องหาคดีร่วมกันลักเงิน สจล.นับพันล้านบาท ฝากขังศาลจังหวัดมีนบุรี พร้อมคัดค้านประกันตัวหวั่นหลบหนีและยุ่งเหยิงพยานหลักฐาน ก่อนเจ้าหน้าที่ราชทัณฑ์ส่งตัวไปคุมขังเรือนจำพิเศษมีนบุรีสิ้นอิสรภาพ หัวหน้าฝ่ายสืบสวนคดีสำคัญระดมกำลังตำรวจลงพื้นที่ไล่ล่า ธวัชชัย ยิ้มเจริญ ผู้ต้องหาอีกรายที่ศาลออกหมายจับ คาดยังกบดานในประเทศ เตรียมออกหมายเรียกสอบปากคำ 20 ราย ตามที่ ปปง.สั่งยึดและอายัดทรัพย์สิน สวนดุสิตโพล ชี้ผลสำรวจปมก่อเหตุเกิดจากความโลภ เสียงส่วนใหญ่ระบุให้ดำเนินคดีถึงที่สุดทั้งจำคุกและยึดทรัพย์,คดีโกงเงินกว่าพันล้านบาทของสถาบันเทคโนโลยีพระจอมเกล้าเจ้าคุณทหารลาดกระบัง (สจล.) ใกล้งวดลงทุกขณะ หลังเจ้าหน้าที่ตำรวจกองปราบปรามไล่ล่าจับกุมผู้ต้องหาที่เกี่ยวข้องเชื่อมโยงเป็นเครือข่ายคดีโกงเงินมหาศาลครั้งนี้ได้อย่างต่อเนื่อง ขณะที่ พ.ต.อ.สีหนาท ประยูรรัตน์ เลขาธิการ ปปง. สั่งยึดและอายัดทรัพย์สินผู้มีส่วนเกี่ยวข้องทั้งบุคคลและนิติบุคคลรวม 24 ราย มูลค่ากว่า 100 ล้านบาท ไปตรวจสอบ รวมถึงบอย-ปกรณ์ ฉัตรบริรักษ์ พระเอกละครชื่อดัง ถูกอายัดรถสปอร์ตหรู ลัมโบร์กินี ไปตรวจสอบที่มาของทรัพย์สินด้วย ล่าสุดเจ้าหน้าที่ตำรวจจับกุมนายภาดา บัวขาว หรือโอ๊ต พราด้า คนใกล้ชิดนายกิตติศักดิ์ มัทธุจัด ผู้ต้องหารายสำคัญที่ยังหลบหนีอยู่ต่างประเทศ เมื่อนายภาดารับว่าคบหากับนายกิตติศักดิ์และเป็นคนติดต่อซื้อขายรถสปอร์ตหรูของนายกิตติศักดิ์ให้แก่บอย-ปกรณ์ จริง แต่ปัดไม่เกี่ยวข้องแก๊งโกงเงิน,ความคืบหน้าคดียักยอกเงินกว่าพันล้านบาทของสถาบันเทคโนโลยีพระจอมเกล้าเจ้าคุณทหารลาดกระบัง (สจล.) ที่ บก.ป. เมื่อเวลา 08.30 น. วันที่ 10 ม.ค. พ.ต.อ.ณษ เศวตเลข รอง ผบก.ป. พร้อมพนักงานสอบสวน กก.1 บก.ป. นำตัวนายภาดา บัวขาว หรือ โอ๊ต พราด้า อายุ 28 ปี ผู้ต้องหาในคดีร่วมกันฟอกเงิน ร่วมกันสนับสนุนให้เจ้าหน้าที่ทุจริตในหน้าที่หรือองค์กรให้เกิดความเสียหาย ในคดีลักทรัพย์เงิน สจล. ไปสอบสวนเพิ่มเติม โดยใช้เวลาในการสอบสวนประมาณ 1 ชั่วโมง จากนั้นเวลา 10.30 น. เจ้าหน้าที่ตำรวจคุมตัวนายภาดาไปที่ศาลจังหวัดมีนบุรีเพื่อผัดฟ้องฝากขังครั้งแรก เป็นเวลา 12 วัน ตั้งแต่วันที่ 10 ม.ค.-21 ม.ค.58 พร้อมกับคัดค้านการประกันตัว เนื่องจากคดีนี้เป็นที่สนใจของประชาชน มีมูลค่าความเสียหายจำนวนมาก หากปล่อยไปเกรงว่าผู้ต้องหาอาจไปยุ่งเหยิงกับพยานหลักฐานและหลบหนี ผู้ต้องหาให้การปฏิเสธ ศาลอนุญาตให้ฝากขัง ก่อนเจ้าหน้าที่ราชทัณฑ์จะนำตัวนายภาดาไปคุมขังที่เรือนจำพิเศษมีนบุรี,พ.ต.อ.กรไชย คล้ายคลึง รอง ผบก.ป. ในฐานะหัวหน้าฝ่ายสืบสวน กล่าวว่า หลังจับกุมนายภาดาได้แล้ว ขณะนี้ได้สั่งการให้ฝ่ายสืบสวนติดตามประกบตัว นายธวัชชัย ยิ้มเจริญ ผู้ต้องหาอีกรายที่ศาลอาญาออกหมายจับในคดีนี้เช่นกัน นายธวัชชัยยังคงกบดานอยู่ในประเทศไทย คาดว่าจะสามารถจับกุมตัวได้ในไม่ช้า นอกจากนี้ ในสัปดาห์หน้าชุดสืบสวนเตรียมเข้าตรวจค้นห้องพักของนายภาดาอีก 2 จุด เพื่อหาหลักฐานและข้อมูลการยักย้ายถ่ายเทเงินของ สจล. โดยยังไม่มีการออกหมายจับใครเพิ่ม ขณะนี้เจ้าหน้าที่ตำรวจเร่งรวบรวมพยานหลักฐานเพิ่มเติม หากพบว่าใครมีส่วนเกี่ยวข้องกับการลักเงินของ สจล. จะยื่นคำร้องต่อศาลเพื่อขอออกหมายจับทันที,ด้าน พ.ต.อ.จิรภพ ภูริเดช รรท.ผกก.1 บก.ป. เผยว่า สั่งการให้ฝ่ายสืบสวนลงพื้นที่หาข่าวเพื่อติดตามตัวนายธวัชชัยให้ได้ หลังพบว่านายธวัชชัยเปิดบัญชีรับโอนเงินต่อจากนายจริวัฒน์ สหพรอุดมการ ผู้ต้องหาที่ถูกจับกุมไปก่อนหน้านี้ กว่า 50 ล้านบาท เชื่อว่านายธวัชชัยยังหลบหนีอยู่ภายในประเทศ นอกจากนี้ เตรียมออกหมายเรียกบุคคลที่มีรายชื่อในบัญชีของสำนักงานคณะกรรมการป้องกันและปราบปรามการฟอกเงิน (ปปง.) ที่มีคำสั่งยึดและอายัดทรัพย์สินไว้ตรวจสอบ มาให้ปากคำกับพนักงานสอบสวนกองปราบปรามทั้งหมดมีประมาณ 20 คน ส่วนบอย-ปกรณ์ ให้การครบถ้วนแล้วไม่จำเป็นต้องเรียกมาสอบปากคำอีก,วันเดียวกัน สวนดุสิตโพล มหาวิทยาลัยราชภัฏสวนดุสิต รายงานผลการสำรวจความคิดเห็นจากกลุ่มตัวอย่างประชาชนทั่วประเทศ 1,214 คน ในหัวข้อประชาชนคิดอย่างไรกับการยักยอกเงิน สจล. ถามว่าประชาชนคิดอย่างไรกับเรื่องนี้ ร้อยละ 37.64 เห็นว่าเป็นเรื่องที่ไม่เหมาะสม ขาดคุณธรรมและจิตสำนึก ถามว่าอะไรคือสาเหตุของการยักยอกเงินในครั้งนี้ ร้อยละ 67.39 ระบุว่าความโลภ เห็นแก่ตัว ถามว่าคิดว่าควรดำเนินการเรื่องนี้อย่างไร ร้อยละ 70.11 เห็นว่าต้องดำเนินการตามกฎหมายให้ถึงที่สุด จับกุมยึดทรัพย์และจำคุก ถามว่ามีความมั่นใจในการสาวถึงต้นตอหรือไม่ พบว่าร้อยละ 53.31 มั่นใจ ส่วนร้อยละ 46.69 ไม่มั่นใจ ถามว่าคดีนี้ส่งผลต่อภาพลักษณ์การศึกษาภาพรวมหรือไม่ มีถึงร้อยละ 73.41 ระบุว่ามีผล มีเพียงร้อยละ 26.59 ที่บอกว่าไม่มีผล ถามถึงบทเรียนที่ได้จากกรณีนี้ ร้อยละ 54.19 มหาวิทยาลัยต่างๆตื่นตัวมากขึ้น,เย็นวันเดียวกัน พ.ต.อ.สีหนาท ประยูรรัตน์ เลขาธิการ ปปง. เปิดเผยว่า หลังจากที่ ปปง.เปิดเผยรายชื่อบุคคลและนิติบุคคล 24 ราย ที่ถูกยึดและอายัดทรัพย์สินไปตรวจสอบแล้วนั้น ขณะนี้เจ้าหน้าที่อยู่ระหว่างการตรวจสอบว่าจะอายัดทรัพย์บุคคลใดเพิ่มเติมหรือไม่ ส่วนการอายัดรถสปอร์ตของบอย-ปกรณ์ ได้ทำตามระเบียบราชการ ด้วยการส่งหนังสือแจ้งทางไปรษณีย์ให้นำรถมาตรวจสอบภายใน 30 วัน ระหว่างนี้ถ้าบอย-ปกรณ์ ประสงค์จะคัดค้านการอายัดสามารถทำได้ โดยการเขียนคำร้องคัดค้านที่ ปปง. แต่หากครบกำหนด 30 วัน บอย-ปกรณ์ ยังไม่มา ปปง.จะดำเนินการยึดรถเพื่อนำไปตรวจสอบตามขั้นตอนตามกฎหมาย ทั้งนี้ การตรวจสอบขึ้นอยู่กับพยานหลักฐานว่าจะสามารถระบุที่มาที่ไปของทรัพย์สินได้ชัดเจนหรือไม่
คุมตัว โอ๊ต พราด้า ผู้ต้องหาคดีร่วมกันลักเงิน สจล.นับพันล้านบาท ฝากขังศาลจังหวัดมีนบุรี พร้อมคัดค้านประกันตัวหวั่นหลบหนีและยุ่งเหยิงพยานหลักฐาน ก่อนเจ้าหน้าที่ราชทัณฑ์ส่งตัวไปคุมขังเรือนจำพิเศษมีนบุรีสิ้นอิสรภาพ  
ยักยอกทรัพย์ สจล.,ทีมข่าวหน้า1,ฉ้อโกง,ยักยอก,สจล.,ลาดกระบัง,โอ๊ต พราด้า,ภาดา บัวขาว,คัดค้าน,ประกันตัว,ธวัชชัย ยิ้มเจริญ,หลบหนี